kardinal
Kardinaler er højtstående katolske gejstlige, der typisk enten bistår paven ved kurien i Rom eller står i spidsen for et betydningsfuldt bispedømme.
Selvom alle kardinaler i dag er bispeviede, deles de stadig i tre klasser: kardinalbiskopper, kardinalpræster og kardinaldiakoner. De forskellige titler afspejler kardinalernes oprindelse som de ledende medlemmer af Roms og den nærmeste omegns gejstlighed.
Da alle kardinaler er bispeviede, får enhver kardinal den dag i dag tildelt en romersk "titelkirke". Alle kardinaler bærer titlen eminence og bruger farven rød (purpur) i deres klæder. Et officielt møde mellem paven og kardinalerne kaldes et konsistorium.
En del af kardinalerne er kuriekardinaler og opholder sig til stadighed i Rom, hvor de bistår paven i hans ledelse af den universelle katolske kirke. De står i spidsen for de romerske dikasterier (se Vatikanstaten). Desuden er der tradition for, at ærkebiskopperne af en række bestemte bispesæder fra hele verden udnævnes til kardinaler, ligesom enkelte særlig anerkendte teologer gennem tiden er blevet udnævnt til kardinaler. Paven udnævner suverænt kardinalerne.
Et højtideligt møde mellem paven og kardinalerne kaldes et konsistorium. Udnævnelse til kardinal kaldes nogle gange 'kreation' (at blive kreeret kardinal). Nye kardinalers kreation sker oftest under et konsistorium, men hvis politiske hensyn tilsiger det, kan paven også bekendtgøre, at en kardinal er udnænvt "in pectore" (latin) eller "in petto" (italiensk), dvs. 'i hjertet', altså hemmeligt.
Kardinalkollegiet består af alle nulevende kardinaler. Det ledes af kardinaldekanen, men har ingen selvstændig magt i forhold til paven. Når den siddende pave dør, vælger kardinalkollegiet en efterfølger, oftest, men ikke nødvendigvis, blandt kollegiets medlemmer. Kollegiets størrelse fastsættes af paven.
Siden 2. Verdenskrig er kardinalkollegiets sammensætning blevet stadig mere international. Ved udgangen af 2022 var der i alt 224 kardinaler, heraf 125 med med valgret (dvs. under 80 år). Af de 125 var 50 fra Europa, 16 fra Nordamerika, 19 fra Latinamerika, 16 fra Afrika, 21 fra Asien og 3 fra Oceanien. Siden 2017 har der været en nordisk kardinal, nemlig den katolske biskop af Stockholm Anders Arborelius (født 1949).